Burjassot torna a ser parada de l’Ecoparc mòbil de la Emtre, a l’octubre
2025-07-24

Fidel a la seua cita amb el municipi, un dels ecoparcs mòbils de la Emtre, l’Entitat Metropolitana per al Tractament de Residus, tornarà a Burjassot el mes d’octubre. Ho farà en dues dates, del 4 al 6 i del 21 al 23 d’octubre amb l’objectiu que les veïnes i els veïns puguen depositar els residus que no disposen de contenidor específic per al seu correcte reciclatge.

Com és habitual, l’ecoparc se situarà en l’aparcament de Les Palmeres, al costat del Mercat Municipal L’Almara, i allí es podran depositar residus com ara oli de cuina i de cotxe, pintures, dissolvents o càpsules de café, entre altres elements. També es poden depositar llibres i revistes, piles, termòmetres, reactius de laboratori, aerosols, petits aparells electrònics, bombetes, cartutxos d’impressores, telèfons mòbils i carregadors, bateries, DVD/CD o envasos contaminants, entre altres.

Del dilluns 4 al dimecres 6 d’octubre, l’horari de l’ecoparc serà de 10.00 a 14.00 i de 16.00 a 19.00 hores. En el cas del dijous 21 al dissabte 23 d’octubre, l’horari serà, dijous i divendres de 10.00 a 14.00 i de 16.00 a 19.00 hores i el dissabte, només en horari de matí, de 10.00 a 13.00 hores.